b'\n_START_ARTICLE_\nPokolj u Katinskoj \xc5\xa1umi\n_START_PARAGRAPH_\nU pokolju u Katynskoj \xc5\xa1umi (poljski: zbrodnia katy\xc5\x84ska, Katy\xc5\x84 crime; ruski: \xd0\x9a\xd0\xb0\xd1\x82\xd1\x8b\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd1\x81\xd1\x81\xd1\x82\xd1\x80\xd0\xb5\xd0\xbb), postrojbe sovjetskog Ministarstva unutra\xc5\xa1njih poslova (poznatije kao NKVD) ubile su vi\xc5\xa1e tisu\xc4\x87a poljskih \xc4\x8dasnika. To je bio dio \xc5\xa1ire akcije NKVD-a u okviru koje je, prema zapovjedi naju\xc5\xbeeg sovjetskog rukovodstva, ubijeno oko 22 000 poljskih dr\xc5\xbeavljana, \xc4\x8dasnika, policajaca, intelektualaca i druge elite. Ubijani su na razli\xc4\x8ditim mjestima u Rusiji, Ukrajini i Bjelorusiji. Kako su masovne grobnice kod Katina dugo bile jedine poznate, op\xc4\x87enito se \xc4\x8ditav ovaj aristocid naziva pokoljem kod Katinske \xc5\xa1ume._NEWLINE_Nakon \xc5\xa1to je 1943. Wehrmacht otkrio masovne grobnice kod Katina, prekinuti su odnosi izme\xc4\x91u poljske vlade u emigraciji i Sovjetskog Saveza. Pokolj je koristila propaganda Tre\xc4\x87eg Reicha, dok je sovjetsko rukovodstvo pod Staljinom odlu\xc4\x8dno odbijalo svaku vezu s masakrom, i za njega optu\xc5\xbeivalo Nijemce. Tek je Mihail Gorba\xc4\x8dov 1990. jasno rekao, da je za masakr odgovoran Sovjetski Savez. Ovaj zlo\xc4\x8din do danas optere\xc4\x87uje rusko-poljske odnose.\n_START_SECTION_\nUvod\n_START_PARAGRAPH_\nNakon \xc5\xa1to je potpisan Sovjetsko-njema\xc4\x8dki sporazum o nenapadanju, uslijedila je sovjetska okupacija isto\xc4\x8dne Poljske. Tako je u jesen 1939. 14 700 \xc4\x8dasnika i vojnika poljske vojske i policije palo u sovjetsko ratno zarobljeni\xc5\xa1tvo. _NEWLINE_Dne 5. o\xc5\xbeujka 1940. \xc4\x8dlanovi Politbiroa Komunisti\xc4\x8dke partije Sovjetskog Saveza Staljin, Molotov, Kaganovi\xc4\x8d, Voro\xc5\xa1ilov, Mikojan, Berija i Kalinin potpisali su zapovijed za pogubljenje "nacionalista i kontrarevolucionarnih aktivista" u okupiranim podru\xc4\x8djima. Ova \xc5\xa1iroka definicija omogu\xc4\x87ila je, osim \xc4\x8dasnika, vojnika i pri\xc4\x8duvnika, ubojstvo i oko 10 000 poljskih intelektualaca i policajaca. U pismu predsjednika KGB-a Aleksandra \xc5\xa0eljepina Nikiti Hru\xc5\xa1\xc4\x8dovu u o\xc5\xbeujku 1959. spominje se broj od 21 857 \xc5\xbertava. Smaknu\xc4\x87a je izvr\xc5\xa1io NKVD u vremenu od 3. travnja do 19. svibnja 1940. godine._NEWLINE_To\xc4\x8dan broj \xc5\xbertava ovog zlo\xc4\x8dina nije do danas pouzdano utvr\xc4\x91en.\n_START_SECTION_\nPozadina pokolja\n_START_PARAGRAPH_\nSovjetski Savez je 17. rujna 1939. godine napao Poljsku s istoka. Napad je izvr\xc5\xa1en dok je Poljska bila u ratu s Njema\xc4\x8dkom koji je po\xc4\x8deo 1. rujna 1939. godine i trpjela zna\xc4\x8dajne gubitke na zapadnom frontu. Ovaj napad je izvr\xc5\xa1en u skladu sa sporazumom Ribbentrop \xe2\x80\x94 Molotov kojim je izvr\xc5\xa1ena podjela interesnih sfera izme\xc4\x91u SSSR-a i Njema\xc4\x8dke. Zbog brzog napredovanja Crvene armije koja je nai\xc5\xa1la na slab otpor, izme\xc4\x91u 250 000 i 454.700 poljskih vojnika je zarobljeno. Oko 250.000 je odmah pu\xc5\xa1teno dok je 125 000 predano NKVD-u. NKVD je odmah oslobodio jo\xc5\xa1 42 400 vojnika. Oko 170 000 oslobo\xc4\x91enih vojnika bili su podrijetlom Ukrajinci ili Bjelorusi koji su slu\xc5\xbeili u poljskoj vojsci. Oko 43 000 vojnika koji su ro\xc4\x91eni u zapadnom dijelu Poljske (tada pod njema\xc4\x8dkom kontrolom) predano je Nijemcima. NKVD je 19. studenog 1939. godine dr\xc5\xbeao oko 40 000 poljskih ratnih zarobljenika: oko 8 500 \xc4\x8dasnika, 6 500 policijskih \xc4\x8dasnika kao i 25 000 vojnika i pri\xc4\x8duvnih \xc4\x8dasnika._NEWLINE_Do o\xc5\xbeujka 1940. godine stvorena su tri posebna logora: Kozelsk (\xd0\x9a\xd0\xbe\xd0\xb7\xd0\xb5\xd0\xbb\xd1\x8c\xd1\x81\xd0\xba), Osta\xc5\xa1kov (\xd0\x9e\xd1\x81\xd1\x82\xd0\xb0\xcc\x81\xd1\x88\xd0\xba\xd0\xbe\xd0\xb2) i Starobelsk (\xd0\xa1\xd1\x82\xd0\xb0\xd1\x80\xd0\xbe\xd0\xb1\xd0\xb5\xd0\xbb\xd1\x8c\xd1\x81\xd0\xba) u kojima su se na\xc5\xa1li skoro svi poljski \xc4\x8dasnici zarobljeni u SSSR-u kojih je bilo oko 15 000._NEWLINE_Dugo vremena samo ovo je bilo poznato jer je, na tada zagonetan na\xc4\x8din, ovako velika skupina prestala davati znakove \xc5\xbeivota (obitelji su naglo prestale dobivati pisma zarobljenika). Glasine o pokolju koje su se po\xc4\x8dele javljati 1943. godine SSSR je pre\xc5\xa1u\xc4\x87ivao ili odlu\xc4\x8dno odbacivao. Tek slabljenje i raspad te dr\xc5\xbeave dozvolili su da se u potpunosti sazna tijek doga\xc4\x91aja.\n_START_SECTION_\nRazdoblje skrivanja pokolja\n_START_PARAGRAPH_\nPoslije izvr\xc5\xa1enja pokolja, koji je imao status dr\xc5\xbeavne tajne, za obitelji ubijenih nastupila je nagla ti\xc5\xa1ina, prestala su stizati pisma, pisma koja su slana ubijenima su se vra\xc4\x87ala, svaki poku\xc5\xa1aj dolaska do podataka o sudbinama zarobljenika i mjestu gdje se oni nalaze nailazio je na zid \xc5\xa1utnje. Po\xc4\x8dele su se javljati razne glasine, izme\xc4\x91u ostalih da su zarobljenici poslani u logore na sjeveru Rusije, na Zemlju Franje Josipa  i Novaju Zemlju i da su utopljeni u Bijelom moru ili Sjevernom ledenom moru._NEWLINE_U ovom razdoblju nije se javljala teza koja \xc4\x87e ubrzo postati veoma zastupljena o umije\xc5\xa1anosti Nijemaca u sudbinu zarobljenika. Iako su se odnosi Poljske i SSSR-a izmijenili nabolje nakon napada Njema\xc4\x8dke na SSSR, Sovjetske vlasti nisu odgovarale na zahtjev poljske vlade da objasni status zarobljenika._NEWLINE_U ovom razdoblju pojavljuje se izvje\xc5\xa1\xc4\x87e iz 1940. godine koje je premijeru Churchillu poslao biv\xc5\xa1i vlasnik Katyna i koji je vidio ubacivanje tijela u jame.'